http://www.thaigov.go.th

 วันนี้ (5 กันยายน 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ขอความเห็นชอบการให้สัตยาบันสนธิสัญญาว่าด้วยการห้ามทดลองนิวเคลียร์ โดยสมบูรณ์ และร่างพระราชบัญญัติคุ้มครองการดำเนินงานขององค์การ สนธิสัญญาว่าด้วยการห้ามทดลองนิวเคลียร์โดยสมบูรณ์ พ.ศ. ....

 2. เรื่อง ร่างกฎกระทรวงแบ่งส่วนราชการของส่วนราชการในสังกัดกระทรวงดิจิทัล

 เพื่อเศรษฐกิจและสังคม รวม 4 ฉบับ

 3. เรื่อง ร่างกฎ ก.ค.ศ. ว่าด้วยการเลื่อนเงินเดือนของข้าราชการครูและบุคลากรทาง

 การศึกษา พ.ศ. ....

 4. เรื่อง ร่างประกาศคณะกรรมการนโยบายการบริหารทุนหมุนเวียน เรื่อง มาตรฐาน การเงิน การจัดซื้อจัดจ้างและการบริหารพัสดุ การบัญชี การรายงานทางการเงิน และการตรวจสอบภายในของทุนหมุนเวียน

|  |
| --- |
| **เศรษฐกิจ- สังคม** |

 5. เรื่อง ขอความเห็นชอบขอใช้งบกลาง รายการเงินสำรองจ่ายเพื่อกรณีฉุกเฉินหรือจำเป็น ในการจ่ายเงิน

 6. เรื่อง ขอความเห็นชอบให้ข้าราชการลาอุปสมบทถวายเป็นพระราชกุศล พระบาทสมเด็จพระปรมินทรมหาภูมิพลอดุลยเดช บรมนาถบพิตร โดยไม่ถือ

 เป็นวันลา

 7. เรื่อง ขอทบทวนมติคณะรัฐมนตรีเมื่อวันที่ 21 มิถุนายน 2559 เพื่อขอขยายกรอบ ระยะเวลาการดำเนินงานของแผนปฏิบัติการโครงการตามภารกิจของสถาบัน บริหารจัดการธนาคารที่ดิน (องค์การมหาชน)

|  |
| --- |
| **ต่างประเทศ** |

 8. เรื่อง กรอบการเจรจาของประเทศไทยและองค์ประกอบคณะผู้แทนไทยเพื่อเข้าร่วม

 การประชุมรัฐภาคีอนุสัญญาสหประชาชาติว่าด้วยการต่อต้านการแปรสภาพเป็น ทะเลทราย สมัยที่ 13

 9. เรื่อง การขอความเห็นชอบต่อร่างเอกสารที่จะมีการรับรองระหว่างการประชุมรัฐมนตรี เกษตรอนุภูมิภาคลุ่มแม่น้ำโขง ครั้งที่ 2

 10. เรื่อง ร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศต่อที่ประชุม รัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ

 สมัยที่ 23 (ASEAN Joint Statement on Climate Change to COP 23)

 11. เรื่อง ร่างเอกสารผลลัพธ์ของการประชุมรัฐมนตรีอาเซียนด้านสิ่งแวดล้อม ครั้งที่ 14

 12. เรื่อง ร่างปฏิญญารัฐมนตรีว่าด้วยสิ่งแวดล้อมและการพัฒนาแห่งเอเชียและแปซิฟิก

 13. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับ

 รัฐลิเบีย

 14. เรื่อง ความตกลงระหว่างรัฐบาลแห่งราชอาณาจักรไทยและรัฐบาลแห่งราชอาณาจักร กัมพูชาเพื่อการเว้นการเก็บภาษีซ้อน และการป้องกันการเลี่ยงรัษฎากรในส่วน

 ที่เกี่ยวกับภาษีเก็บจากเงินได้

|  |
| --- |
| **แต่งตั้ง** |

 15. เรื่อง การขอความเห็นชอบต่อรายชื่อผู้ได้รับการคัดเลือกให้ดำรงตำแหน่งผู้แทนไทย

 ในคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก

 ในฐานะผู้เชี่ยวชาญด้านสิทธิสตรี

 16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 17. เรื่อง รัฐบาลมาเลเซียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งมาเลเซีย ประจำประเทศไทย (กระทรวงการต่างประเทศ)

 18. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวง ทรัพยากรธรรมชาติและสิ่งแวดล้อม)

 19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)

 20. เรื่อง แต่งตั้งกรรมการผู้ทรงคุณวุฒิในคณะกรรมการพัฒนาวิทยาศาสตร์และเทคโนโลยี แห่งชาติ

 21. เรื่อง ขอรับโอนข้าราชการเพื่อแต่งตั้งให้ดำรงตำแหน่งผู้อำนวยการสำนักงาน พระพุทธศาสนาแห่งชาติ

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ขอความเห็นชอบการให้สัตยาบันสนธิสัญญาว่าด้วยการห้ามทดลองนิวเคลียร์โดยสมบูรณ์ และร่างพระราชบัญญัติคุ้มครองการดำเนินงานขององค์การสนธิสัญญาว่าด้วยการห้ามทดลองนิวเคลียร์โดยสมบูรณ์ พ.ศ. ....**

 คณะรัฐมนตรีมีมติเห็นชอบและอนุมัติดังนี้

 1. เห็นชอบสนธิสัญญาว่าด้วยการห้ามทดลองนิวเคลียร์โดยสมบูรณ์ตามที่กระทรวงวิทยาศาสตร์และเทคโนโลยีเสนอ และให้ส่งสนธิสัญญาดังกล่าวให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป ทั้งนี้ การเสนอสนธิสัญญาดังกล่าวต่อสภานิติบัญญัติแห่งชาติให้เสนอไปพร้อมกับร่างพระราชบัญญัติคุ้มครองการดำเนินงานขององค์การสนธิสัญญาว่าด้วยการห้ามทดลองนิวเคลียร์โดยสมบูรณ์ พ.ศ. ....

 2. อนุมัติหลักการร่างพระราชบัญญัติคุ้มครองการดำเนินงานขององค์การสนธิสัญญาว่าด้วยการ ห้ามทดลองนิวเคลียร์โดยสมบูรณ์ พ.ศ. .... ตามที่กระทรวงวิทยาศาสตร์และเทคโนโลยีเสนอ และให้ส่ง สำนักงานคณะกรรมการกฤษฎีกาตรวจพิจารณา โดยให้รับความเห็นของสำนักเลขาธิการคณะรัฐมนตรีไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอ สภานิติบัญญัติแห่งชาติต่อไป

 3. มอบหมายให้กระทรวงวิทยาศาสตร์และเทคโนโลยีรับความเห็นของสำนักเลขาธิการคณะรัฐมนตรีไปพิจารณาดำเนินการต่อไป

 4. มอบหมายให้กระทรวงการต่างประเทศจัดทำสัตยาบันสารเพื่อให้สนธิสัญญาฯ มีผลผูกพันตามสนธิสัญญาฯ ทั้งนี้ ให้ยื่นสัตยาบันสารเมื่อสภานิติบัญญัติแห่งชาติมีมติเห็นชอบสนธิสัญญาตามข้อ 1. และร่างพระราชบัญญัติฯ ตามข้อ 2. ได้ประกาศใช้เป็นกฎหมายแล้ว

 **สาระสำคัญของเรื่อง**

1. **สนธิสัญญาว่าด้วยการห้ามทดลองนิวเคลียร์โดยสมบูรณ์**มีสาระสำคัญเป็นการห้ามมิให้มี การทดลองอาวุธนิวเคลียร์และระเบิดนิวเคลียร์อื่น ๆ ในทุกสภาพสิ่งแวดล้อม และไม่ว่าด้วยวัตถุประสงค์ทั้งทางด้านพลเรือน และการทหาร โดยประเทศที่ให้สัตยาบันจะไม่ดำเนินการทดลองอาวุธนิวเคลียร์ หรือระเบิดนิวเคลียร์ในรูปแบบใดก็ตาม ห้ามหรือระวังป้องกันมิให้มีการทดลองอาวุธนิวเคลียร์ทุกรูปแบบในอาณาเขตประเทศตนเอง และ ไม่มีส่วนร่วมใด ๆ ในการทดลองอาวุธนิวเคลียร์ทุกรูปแบบ **ทั้งนี้ กำหนดให้สนธิสัญญานี้มีผลใช้บังคับในเวลา 180 วันภายหลังวันที่รัฐภาคีทั้งปวงที่มีรายชื่อในภาคผนวก 2 (จำนวน 44 ประเทศ** ได้แก่ แอลจีเรีย อาร์เจนตินา ออสเตรเลีย ออสเตรีย บังกลาเทศ เบลเยียม บราซิล บัลแกเรีย แคนาดา ชิลี จีน โคลอมเบีย เกาหลีเหนือ อิยิปต์ ฟินแลนด์ ฝรั่งเศส เยอรมนี ฮังการี อินเดีย อินโดนีเซีย อิหร่าน (สาธารณรัฐอิสลาม) อิสราเอล อิตาลี ญี่ปุ่น เม็กซิโก เนเธอร์แลนด์ นอร์เวย์ ปากีสถาน เปรู โปแลนด์ โรมาเนีย เกาหลีใต้ สหพันธรัฐรัสเซีย สโลวาเกีย แอฟริกาใต้ สเปน สวีเดน สวิตเซอร์แลนด์ ตุรกี ยูเครน สหราชอาณาจักร สหรัฐอเมริกา เวียดนาม และซาอีร์) **ท้ายสนธิสัญญาฉบับนี้ได้ให้สัตยาบันต่อสนธิสัญญาแล้วเท่านั้น**

 2. **ร่างพระราชบัญญัติคุ้มครองการดำเนินงานขององค์การสนธิสัญญาว่าด้วยการห้ามทดลองนิวเคลียร์โดยสมบูรณ์ พ.ศ. ....**

 2.1 กำหนดบทนิยามของคำว่า “สนธิสัญญา” และ “องค์การ”

 2.2 กำหนดให้พระราชบัญญัตินี้มีผลใช้บังคับตั้งแต่วันถัดจากวันประกาศใน ราชกิจจานุเบกษาเป็นต้นไป และกำหนดให้รัฐมนตรีว่าการกระทรวงวิทยาศาสตร์และเทคโนโลยีประกาศวันที่ข้อบทของสนธิสัญญามีผลใช้บังคับกับประเทศไทยแล้ว ในราชกิจจานุเบกษา

 2.3 กำหนดให้เอกสิทธิ์และความคุ้มกันแก่องค์การ ผู้แทนของรัฐภาคี รวมทั้งผู้แทนสำรองและที่ปรึกษา ผู้แทนที่ได้รับการเลือกตั้งในคณะมนตรีบริหารรวมทั้งผู้แทนสำรองและที่ปรึกษา ผู้อำนวยการใหญ่ ผู้ตรวจ ผู้ช่วยตรวจ เจ้าหน้าที่ขององค์การ และผู้สังเกตการณ์ รวมตลอดถึงที่พักอาศัย สถานที่ทำการ กระดาษเอกสาร หนังสือโต้ตอบของคณะผู้ตรวจ รวมทั้งบันทึกของคณะผู้ตรวจ สารตัวอย่างและอุปกรณ์ที่ได้รับการรับรองที่สมาชิกของคณะผู้ตรวจนำมาเพื่อใช้ในการตรวจที่จำเป็นต่อการปฏิบัติหน้าที่การดำเนินงาน และการปฏิบัติงานขององค์การในประเทศไทย ตามที่ระบุไว้ในข้อบทของสนธิสัญญา ทั้งนี้ ในระหว่างที่ปฏิบัติหน้าที่ในประเทศไทย หรือ เข้ามาในประเทศไทยเพื่อปฏิบัติหน้าที่หรือในการปฏิบัติภารกิจเกี่ยวกับองค์การสนธิสัญญาว่าด้วยการห้ามทดลองนิวเคลียร์โดยสมบูรณ์

 2.4 กำหนดให้รัฐมนตรีว่าการกระทรวงวิทยาศาสตร์และเทคโนโลยี และรัฐมนตรีว่า การกระทรวงการต่างประเทศ รักษาการตามพระราชบัญญัตินี้ในส่วนที่เกี่ยวกับอำนาจและหน้าที่ของตน

**2. เรื่อง ร่างกฎกระทรวงแบ่งส่วนราชการของส่วนราชการในสังกัดกระทรวงดิจิทัลเพื่อเศรษฐกิจและสังคม รวม 4 ฉบับ**

 คณะรัฐมนตรีมีมติรับทราบร่างกฎกระทรวง รวม 4 ฉบับ ประกอบด้วย 1. ร่างกฎกระทรวงแบ่งส่วนราชการสำนักงานรัฐมนตรี กระทรวงดิจิทัลเพื่อเศรษฐกิจและสังคม พ.ศ. .... 2. ร่างกฎกระทรวงแบ่งส่วนราชการสำนักงานคณะกรรมการดิจิทัลเพื่อเศรษฐกิจและสังคมแห่งชาติ กระทรวงดิจิทัลเพื่อเศรษฐกิจและสังคม พ.ศ. .... 3. ร่างกฎกระทรวงแบ่งส่วนราชการสำนักงานสถิติแห่งชาติ กระทรวงดิจิทัลเพื่อเศรษฐกิจและสังคม พ.ศ. .... และ 4. ร่างกฎกระทรวงแบ่งส่วนราชการกรมอุตุนิยมวิทยา กระทรวงดิจิทัลเพื่อเศรษฐกิจและสังคม พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าว รวม 4 ฉบับ ให้รัฐมนตรีว่าการกระทรวงดิจิทัลเพื่อเศรษฐกิจและสังคมพิจารณาลงนาม และประกาศใน ราชกิจจานุเบกษาต่อไป

 **สาระสำคัญของร่างกฎกระทรวง**

 1. ปรับปรุงการแบ่งส่วนราชการสำนักงานรัฐมนตรี ตามกฎกระทรวงแบ่งส่วนราชการสำนักงานรัฐมนตรี กระทรวงเทคโนโลยีสารสนเทศและการสื่อสาร พ.ศ. 2545 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. งานบริหารทั่วไป2. กลุ่มงานประสานการเมือง3. กลุ่มงานสนับสนุนวิชาการ  | 1. งานบริหารทั่วไป2. กลุ่มงานประสานการเมือง3. กลุ่มงานสนับสนุนวิชาการ  | **ชื่อกลุ่มงานคงเดิมแต่แก้ไขถ้อยคำเล็กน้อย เช่น** **มีอำนาจหน้าที่ เป็น มีหน้าที่และอำนาจ เป็นต้น** |

 2. **กำหนดให้แบ่งส่วนราชการในสำนักงานคณะกรรมการดิจิทัลเพื่อเศรษฐกิจและสังคมแห่งชาติ กระทรวงดิจิทัลเพื่อเศรษฐกิจและสังคม** ดังนี้

|  |  |
| --- | --- |
| **การแบ่งส่วนราชการ** | **หมายเหตุ** |
| 1. สำนักงานเลขาธิการ2. กองกิจการอวกาศแห่งชาติ3. กองขับเคลื่อนดิจิทัลเพื่อเศรษฐกิจ4. กองขับเคลื่อนดิจิทัลเพื่อสังคม 5. กองโครงสร้างพื้นฐานเทคโนโลยีดิจิทัล 6. กองบริหารกองทุนพัฒนาดิจิทัลเพื่อเศรษฐกิจและสังคม7. กองยุทธศาสตร์และแผนงาน8. กลุ่มตรวจสอบภายใน9. กลุ่มพัฒนาระบบบริหาร  | - จัดตั้งขึ้นใหม่- ตัดโอนมาจากสำนักกิจการอวกาศแห่งชาติ สำนักงานปลัดกระทรวง- ตัดโอนมาจากสำนักงานส่งเสริมอุตสาหกรรมเทคโนโลยีสารสนเทศและการสื่อสาร สำนักงานปลัดกระทรวง - ตัดโอนมาจากสำนักส่งเสริมและพัฒนาการใช้เทคโนโลยีสารสนเทศและการสื่อสาร สำนักงานปลัดกระทรวง - ตัดโอนมาจากสำนักส่งเสริมและพัฒนารัฐบาลอิเล็กทรอนิกส์ จัดตั้งขึ้นใหม่จัดตั้งขึ้นใหม่จัดตั้งขึ้นใหม่จัดตั้งขึ้นใหม่ |

 3. ปรับปรุงการแบ่งส่วนราชการกรมอุตุนิยมวิทยา ตามกฎกระทรวงแบ่งส่วนราชการกรมอุตุนิยมวิทยา กระทรวงเทคโนโลยีสารสนเทศและการสื่อสาร พ.ศ. 2552 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักบริหารกลาง2. สำนักเครื่องมืออุตุนิยมวิทยา3. สำนักตรวจและเฝ้าระวังสภาวะอากาศ4. สำนักเฝ้าระวังแผ่นดินไหว5. สำนักพยากรณ์อากาศ6. สำนักพัฒนาอุตุนิยมวิทยา7. สำนักสื่อสารและเทคโนโลยีสารสนเทศ8. สำนักอุตุนิยมวิทยาการบิน9. ศูนย์อุตุนิยมวิทยาภาคเหนือ 10. ศูนย์อุตุนิยมวิทยาภาคตะวันออกเฉียงเหนือตอนบน 11. ศูนย์อุตุนิยมวิทยาภาคตะวันออกเฉียงเหนือตอนล่าง 12. ศูนย์อุตุนิยมวิทยาภาคใต้ฝั่งตะวันตก 13. ศูนย์อุตุนิยมวิทยาภาคใต้ฝั่งตะวันออก14. กลุ่มตรวจสอบภายใน15. กลุ่มพัฒนาระบบบริหาร | 1. **สำนักงานเลขานุการกรม**2. **กอง**เครื่องมืออุตุนิยมวิทยา3. **กอง**ตรวจและเฝ้าระวังสภาวะอากาศ4. **กองบริการดิจิทัลอุตุนิยมวิทยา**5. **กอง**เฝ้าระวังแผ่นดินไหว6. **กอง**พยากรณ์อากาศ 7. **กอง**พัฒนาอุตุนิยมวิทยา 8. **กองสื่อสาร**9. **กอง**อุตุนิยมวิทยาการบิน10. ศูนย์อุตุนิยมวิทยาภาคตะวันออกเฉียงเหนือตอนบน 11. ศูนย์อุตุนิยมวิทยาภาคตะวันออกเฉียงเหนือตอนล่าง 12. ศูนย์อุตุนิยมวิทยาภาคใต้ฝั่งตะวันตก 13. ศูนย์อุตุนิยมวิทยาภาคใต้ฝั่งตะวันออก14. ศูนย์อุตุนิยมวิทยาภาคเหนือ15. กลุ่มตรวจสอบภายใน16. กลุ่มพัฒนาระบบบริหาร |

 4. ปรับปรุงการแบ่งส่วนราชการสำนักงานสถิติแห่งชาติ ตามกฎกระทรวงแบ่งส่วนราชการสำนักงานสถิติแห่งชาติ กระทรวงเทคโนโลยีสารสนเทศและการสื่อสาร พ.ศ. 2551 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| ก. ราชการบริหารส่วนกลาง  1. สำนักบริหารกลาง 2. ศูนย์เทคโนโลยีสารสนเทศและการสื่อสาร  3. ศูนย์สารสนเทศยุทธศาสตร์ภาครัฐ  4. สำนักนโยบายและวิชาการสถิติ  5. สำนักบริหารจัดเก็บข้อมูลสถิติ  6. สำนักสถิติพยากรณ์  7. สำนักสถิติเศรษฐกิจและสังคม 8. สำนักสถิติสาธารณมติ  9. กลุ่มตรวจสอบภายใน  10. กลุ่มพัฒนาระบบบริหารข. ราชการบริหารส่วนภูมิภาค สำนักงานสถิติจังหวัด | ก. ราชการบริหารส่วนกลาง 1. **สำนักงานเลขานุการกรม** 2. **กอง**นโยบายและวิชาการสถิติ 3. **กอง**บริหารจัดเก็บข้อมูลสถิติ 4. **กอง**สถิติพยากรณ์ 5. **กองสถิติเศรษฐกิจ**  6. **กอง**สถิติสาธารณมิติ  7. **กองสถิติสังคม** 8. ศูนย์เทคโนโลยีสารสนเทศและการสื่อสาร 9. ศูนย์สารสนเทศยุทธศาสตร์ภาครัฐ  10. กลุ่มตรวจสอบภายใน  11. กลุ่มพัฒนาระบบบริหารข. ราชการบริหารส่วนภูมิภาค สำนักงานสถิติจังหวัด  |

**3. เรื่อง ร่างกฎ ก.ค.ศ. ว่าด้วยการเลื่อนเงินเดือนของข้าราชการครูและบุคลากรทางการศึกษา พ.ศ. ....**

 คณะรัฐมนตรีมีมติอนุมัติหลักการร่างกฎ ก.ค.ศ. ว่าด้วยการเลื่อนเงินเดือนของข้าราชการครูและบุคลากรทางการศึกษา พ.ศ. .... ตามที่กระทรวงศึกษาธิการเสนอ และให้ส่งสำนักงานคณะกรรมการกฤษฎีกา ตรวจพิจารณา โดยให้รับความเห็นของสำนักงาน ก.พ. ไปประกอบการพิจารณาด้วย แล้วดำเนินการต่อไปได้

 **สาระสำคัญของร่างกฎ ก.ค.ศ.**

 1. กำหนดให้ยกเลิกกฎ ก.ค.ศ. ว่าด้วยการเลื่อนเงินเดือนของข้าราชการครูและบุคลากรทางการศึกษา พ.ศ. 2550

 2. กำหนดวงเงินงบประมาณและการบริหารวงเงินงบประมาณสำหรับการเลื่อนเงินเดือนในแต่ละรอบการประเมินผลการปฏิบัติราชการมีดังนี้

 2.1 กำหนดให้ส่วนราชการเลื่อนเงินเดือนข้าราชการครูและบุคลากรทางการศึกษาที่มีใบอนุญาตประกอบวิชาชีพในสังกัด ครั้งที่ 1 (1 เมษายน) และครั้งที่ 2 (1 ตุลาคม) ภายในวงเงินร้อยละ 3 ของเงินเดือนที่จ่ายให้ข้าราชการครูและบุคลากรทางการศึกษา ณ วันที่ 1 มีนาคม และ 1 กันยายน ตามลำดับ

 2.2 กำหนดให้ส่วนราชการบริหารวงเงินในการเลื่อนเงินเดือนในภาพรวมของส่วนราชการหรือเขตพื้นที่การศึกษา

 3. กำหนดการเลื่อนเงินเดือนข้าราชการครูและบุคลากรทางการศึกษาให้เลื่อนตามผลงาน คือ ผู้ได้รับเงินเดือนในอัตราเดียวกัน มีผลงานเท่ากัน ควรได้รับเงินเดือนเป็นมูลค่าที่เท่ากัน และผู้ได้รับเงินเดือนใน ต่างอันดับกัน หรือมีผลงานต่างกัน ควรได้รับการเลื่อนเงินเดือนเป็นมูลค่าที่ต่างกัน

 4. กำหนดกรอบวงเงินในการเลื่อนเงินเดือนรายบุคคลไม่เกินร้อยละ 6 ของฐานในการคำนวณและช่วงเงินเดือนสำหรับการเลื่อนเงินเดือนในแต่ละอันดับของข้าราชการครูและบุคลากรทางการศึกษาที่มีใบอนุญาตประกอบวิชาชีพ และยกเลิกโควตา 2 ขั้น ร้อยละ 15 ของจำนวนคน

 5. กำหนดให้ส่วนราชการหรือสำนักงานเขตพื้นที่การศึกษาเลื่อนเงินเดือนในอัตราร้อยละที่แตกต่างกันตามคะแนนการประเมินผลการปฏิบัติงาน ภายในกรอบวงเงินรวมร้อยละ 3 และกรอบวงเงินรายบุคคลร้อยละ 6 ในแต่ละรอบการประเมิน โดยจะใช้วิธีการเฉลี่ยให้ข้าราชการแต่ละคนได้รับการเลื่อนเงินเดือนในอัตราที่เท่ากันไม่ได้

 6. กำหนดการจ่ายค่าตอบแทนตามผลงาน ดังนี้

 6.1 กำหนดให้เลื่อนเงินเดือนเป็นร้อยละของฐานในการคำนวณที่กำหนดไว้ตามช่วงเงินเดือนในแต่ละอันดับเงินเดือน

 6.2 กำหนดให้เลื่อนเงินเดือนข้าราชการแต่ละคนเป็นร้อยละเท่าใดจะต้องสอดคล้องกับคะแนนผลการปฏิบัติราชการของข้าราชการผู้นั้น

 6.3 กำหนดให้ผู้ใดได้รับเงินเดือนขั้นสูงของอันดับเงินเดือนที่ดำรงอยู่ให้ผู้นั้นได้รับค่าตอบแทนพิเศษ โดยเงินค่าตอบแทนพิเศษคิดเป็นร้อยละของฐานในการคำนวณที่กำหนดไว้ตามช่วงเงินเดือนและ ไม่นำมารวมเป็นเงินเดือนพื้นฐาน

 7. ให้ยกเลิกหลักการรอการเลื่อนขั้นเงินเดือน กรณีข้าราชการครูและบุคลากรทางการศึกษาถูกฟ้องคดีอาญาที่เกี่ยวกับการปฏิบัติหน้าที่ราชการและศาลได้ประทับรับฟ้องไว้แล้ว หรือถูกตั้งกรรมการสอบสวนวินัย อย่างร้ายแรง

 8. กำหนดหลักเกณฑ์ เงื่อนไข และกรณีอื่นๆ ดังนี้

 8.1 กำหนดให้ผู้จะได้รับการพิจารณาเลื่อนขั้นเงินเดือนต้องมีเวลาปฏิบัติราชการไม่น้อยกว่า 4 เดือน ในแต่ละรอบการประเมิน

 8.2 กำหนดให้เลื่อนเงินเดือนให้แก่ผู้ได้รับอนุญาตให้ลาไปปฏิบัติงานในองค์การระหว่างประเทศ หรือได้รับอนุญาตให้ลาไปฟื้นฟูสมรรถภาพด้านอาชีพ เนื่องจากราชการเป็นเหตุเมื่อผู้นั้นกลับมาปฏิบัติหน้าที่ราชการ ให้สั่งเลื่อนเงินเดือนได้ไม่เกินร้อยละสามของฐานเงินเดือนข้าราชการผู้นั้น ในแต่ละรอบการประเมิน

 8.3 กรณีข้าราชการเสียชีวิตในระหว่างรอบการประเมิน และปฏิบัติงานไม่น้อยกว่า 4 เดือน ให้ได้รับการพิจารณาเลื่อนเงินเดือนตามผลการปฏิบัติงาน

**4. เรื่อง ร่างประกาศคณะกรรมการนโยบายการบริหารทุนหมุนเวียน เรื่อง มาตรฐานการเงิน การจัดซื้อจัดจ้างและการบริหารพัสดุ การบัญชี การรายงานทางการเงิน และการตรวจสอบภายในของทุนหมุนเวียน**

 คณะรัฐมนตรีมีมติเห็นชอบในหลักการร่างประกาศคณะกรรมการนโยบายการบริหารทุนหมุนเวียน เรื่อง มาตรฐานการเงิน การจัดซื้อจัดจ้างและการบริหารพัสดุ การบัญชี การรายงานทางการเงิน และการตรวจสอบภายในของทุนหมุนเวียน ตามที่กระทรวงการคลัง (กค.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

 **สาระสำคัญของร่างประกาศ**

 1. กำหนดให้หน่วยงานของรัฐนำเงินของทุนหมุนเวียนฝาก กค. และห้ามมิให้นำเงินไปใช้จ่ายก่อนส่งเข้าบัญชีเงินฝาก กค. ในกรณีที่มีความจำเป็นหน่วยงานของรัฐอาจขอเปิดบัญชีเงินฝากไว้ ณ ธนาคารพาณิชย์ เพื่อไว้ใช้จ่ายตามวัตถุประสงค์ภายในวงเงินและเงื่อนไขที่คณะกรรมการบริหารทุนหมุนเวียนกำหนด โดยความเห็นชอบของ กค.

 2. กำหนดให้หน่วยงานของรัฐนำเงินที่ทุนหมุนเวียนได้รับส่งเข้าบัญชีเงินฝากของทุนหมุนเวียนภายในสามวันทำการนับแต่วันที่ได้รับเงิน

 3. กำหนดให้ผู้บริหารทุนหมุนเวียนจัดทำแผนการดำเนินงานประจำปีตามแบบที่ กค. กำหนด เสนอคณะกรรมการบริหารทุนหมุนเวียนอนุมัติอย่างน้อยหกสิบวันก่อนวันเริ่มต้นปีบัญชีของทุกปี และส่งให้ กค. อย่างน้อยสามสิบวันก่อนวันเริ่มต้นปีบัญชีของทุกปี เพื่อพิจารณาก่อนการใช้จ่ายเงินและในกรณีที่มีการเปลี่ยนแปลงแผนการดำเนินงานประจำปี ต้องได้รับความเห็นชอบจากคณะกรรมการบริหารทุนหมุนเวียน และส่งให้ กค. เพื่อพิจารณาอนุมัติต่อไป

 4. กำหนดให้การพิจารณากรอบวงเงินของทุนหมุนเวียนไปดำเนินการเพื่อหาผลประโยชน์ต้องได้รับอนุมัติจากคณะกรรมการบริหารทุนหมุนเวียน โดยความเห็นชอบของ กค. และให้กระทำได้เฉพาะกรณีดังต่อไปนี้ 1) ฝากไว้กับธนาคารพาณิชย์ 2) ซื้อพันธบัตรรัฐบาล พันธบัตรธนาคารแห่งประเทศไทยหรือรัฐวิสาหกิจ 3) ซื้อตราสารแห่งหนี้โดยมี กค. รับรองหรืออาวัล หรือค้ำประกันเงินต้นและดอกเบี้ย 4) การดำเนินการเพื่อหาผลประโยชน์อื่นที่นอกเหนือจาก 1) และ 2) ให้ขอตกลงกับ กค.

 5. กำหนดให้การจัดซื้อจัดจ้างและการบริหารพัสดุให้ถือปฏิบัติตามกฎหมายว่าด้วยการจัดซื้อจัดจ้างและการบริหารพัสดุภาครัฐ

 6. กำหนดให้คณะกรรมการบริหารทุนหมุนเวียนวางและรักษาไว้ซึ่งระบบบัญชีที่เหมาะสม เพื่อให้สามารถจัดทำรายงานทางการเงิน แสดงฐานะการเงิน และผลการดำเนินงานของทุนหมุนเวียนได้อย่างถูกต้องตามหลักการบัญชีที่รับรองโดยทั่วไป รวมทั้งให้ทุนหมุนเวียนมีหน้าที่จัดทำและส่งข้อมูลทางการเงิน หรือข้อมูลอื่น ๆ ที่เกี่ยวกับการดำเนินงาน ตามหลักเกณฑ์ที่กรมบัญชีกลางกำหนด

 7. กำหนดให้หน่วยงานของรัฐและคณะกรรมการบริหารทุนหมุนเวียนจัดให้มีระบบการตรวจสอบภายใน ตามมาตรฐานการตรวจสอบภายในและจริยธรรมการปฏิบัติงานตรวจสอบภายในของส่วนราชการ หรือมาตรฐานสากลการปฏิบัติงานวิชาชีพการตรวจสอบภายใน ซึ่งหน่วยงานของรัฐอาจจัดให้มีหน่วยตรวจสอบภายในของทุนหมุนเวียน หรือมอบหมายให้หน่วยตรวจสอบภายในของหน่วยงานของรัฐทำหน้าที่ตรวจสอบภายใน การดำเนินงานของทุนหมุนเวียนก็ได้ และให้คณะกรรมการบริหารทุนหมุนเวียนจัดให้มีกฎบัตรการตรวจสอบภายใน

|  |
| --- |
| **เศรษฐกิจ- สังคม** |

**5. เรื่อง ขอความเห็นชอบขอใช้งบกลาง รายการเงินสำรองจ่ายเพื่อกรณีฉุกเฉินหรือจำเป็นในการจ่ายเงิน งบอุดหนุนเฉพาะกิจ โครงการเงินอุดหนุนเพื่อการเลี้ยงดูเด็กแรกเกิด**

 คณะรัฐมนตรีมีมติอนุมัติให้กรมกิจการเด็กและเยาวชนเบิกจ่ายงบประมาณรายจ่ายประจำปีงบประมาณ พ.ศ. 2560 งบกลางรายการเงินสำรองจ่ายเพื่อกรณีฉุกเฉินหรือจำเป็น จำนวน 804,705,200 บาท เพื่อเป็นค่าใช้จ่ายเพื่อการเลี้ยงดูเด็กแรกเกิดดังกล่าว ตามที่กระทรวงการพัฒนาสังคมและความมั่นคงของมนุษย์ (พม.) เสนอ

 ทั้งนี้ ให้ พม. ร่วมกับกระทรวงการคลังและหน่วยงานที่เกี่ยวข้องรับไปพิจารณาความเหมาะสมและเป็นไปได้ในการบูรณาการจ่ายเงินอุดหนุนตามโครงการเงินอุดหนุนเพื่อการเลี้ยงดูเด็กแรกเกิดของ พม. ผ่านบัตรสวัสดิการแห่งรัฐของกระทรวงการคลังเพื่อให้กระจายเงินช่วยเหลือผู้มีรายได้น้อยของรัฐบาลในภาพรวมมีความเป็นระบบและมีเอกภาพ

 **สาระสำคัญของเรื่อง**

พม. รายงานว่า พม. (กรมกิจการเด็กและเยาวชน) ได้รับจัดสรรงประมาณรายจ่ายประจำปีงบประมาณ พ.ศ. 2560 เพื่อดำเนินโครงการเงินอุดหนุนเพื่อการเลี้ยงดูเด็กแรกเกิด งบเงินอุดหนุน ประเภทเงินอุดหนุนเฉพาะกิจ รายการเงินอุดหนุนเพื่อการเลี้ยงดูเด็กแรกเกิด จำนวน 1,113,120,000 บาท และมีงบประมาณที่กันไว้เบิกเหลื่อมปีคงเหลืออยู่จำนวน 4,326,600 บาท เงินส่งคืนจำนวน 1,212,600 บาท เนื่องจากไม่สามารถติดต่อผู้รับเงินได้ รวมเป็นเงินทั้งสิ้น 1,118,659,200 บาท และได้ดำเนินการเบิกจ่ายเงินให้กับผู้มาลงทะเบียนและมีสิทธิ์ รับเงิน ณ วันที่ 31 พฤษภาคม 2560 จำนวน 221,981 คน เป็นเงิน 1,117,617,400 บาท คงเหลือจำนวน 1,041,800 บาท ซึ่งไม่เพียงพอต่อการเบิกจ่ายให้กับผู้มีสิทธิ์รับเงินอุดหนุนจนถึงเดือนกันยายน 2560 พม. จึงมีความจำเป็นต้องขอใช้งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 804,705,200 บาท เพื่อเป็นค่าใช้จ่ายในการดำเนินโครงการต่อเนื่องให้แก่ผู้มีสิทธิ์ที่ต้องได้รับเงินต่อเนื่องและเด็กที่คาดว่าจะคลอดภายในสิ้นปีงบประมาณ พ.ศ. 2560

**6. เรื่อง ขอความเห็นชอบให้ข้าราชการลาอุปสมบทถวายเป็นพระราชกุศล พระบาทสมเด็จพระปรมินทรมหาภูมิพลอดุลยเดช บรมนาถบพิตร โดยไม่ถือเป็นวันลา**

 คณะรัฐมนตรีมีมติเห็นชอบตามที่สำนักงานพระพุทธศาสนาแห่งชาติ (พศ.) เสนอ ดังนี้

1. ให้ข้าราชการทุกประเภท พนักงานราชการ ลูกจ้างประจำ ลูกจ้างชั่วคราวของส่วนราชการ

หน่วยงานของรัฐ และพนักงานรัฐวิสาหกิจ ลาอุปสมบทถวายเป็นพระราชกุศล พระบาทสมเด็จพระปรมินทรมหาภูมิพลอดุลยเดช บรมนาถบพิตร ในวันถวายพระเพลิงพระบรมศพ โดยไม่ถือเป็นวันลา เสมือนเป็นการปฏิบัติราชการและได้รับเงินเดือนปกติ โดยเตรียมการจนถึงวันลาสิกขา ระหว่างวันที่ 16-30 ตุลาคม 2560 รวมเป็นเวลา 15 วัน

1. การใช้สิทธิการลาตามข้อ 1 ให้สิทธิแก่ข้าราชการทุกประเภท พนักงานราชการ ลูกจ้างประจำ

ลูกจ้างชั่วคราวของส่วนราชการ หน่วยงานของรัฐและพนักงานรัฐวิสาหกิจที่เคยลาอุปสมบทระหว่างรับราชการมาแล้ว สามารถจะลาอุปสมบท เพื่อถวายเป็นพระราชกุศลตามมติคณะรัฐมนตรีในครั้งนี้ได้อีก

1. ข้าราชการทุกประเภท พนักงานราชการ ลูกจ้างประจำ ลูกจ้างชั่วคราวของส่วนราชการ

หน่วยงานของรัฐ และพนักงานรัฐวิสาหกิจ ที่ไม่เคยลาอุปสมบทระหว่างรับราชการ หากได้ลาอุปสมบทเพื่อถวายเป็นพระราชกุศลตามมติคณะรัฐมนตรีในครั้งนี้แล้ว ไม่มีผลกระทบถึงสิทธิในการลาอุปสมบทในอนาคต ซึ่งเป็นการใช้สิทธิการลาอุปสมบทครั้งแรกตั้งแต่เริ่มราชการ ตามระเบียบว่าด้วยการลาของข้าราชการ พ.ศ. 2555 โดยยังคงได้ สิทธิการลาอุปสมบทและยังคงได้สิทธิในการรับเงินเดือนระหว่างลาไม่เกินหนึ่งร้อยยี่สิบวันตามพระราชกฤษฎีกาการจ่ายเงินเดือน เงินปี บำเหน็จ บำนาญ และเงินอื่นในลักษณะเดียวกัน พ.ศ. 2535 และที่แก้ไขเพิ่มเติม

1. ผู้ลาอุปสมบทจะต้องเข้าร่วมอุปสมบทในโครงการที่ส่วนราชการหน่วยงานภาครัฐหรือเอกชน

ร่วมกับคณะสงฆ์จัดขึ้นเป็นโครงการอย่างชัดเจนและมีการจัดอบรมตามหลักสูตรสำหรับผู้บวชระยะสั้นที่คณะสงฆ์กำหนด ภายในระยะเวลาที่กำหนดของโครงการแต่ไม่เกิน 15 วัน หากอุปสมบทเป็นเอกเทศโดยไม่ได้เข้าร่วมโครงการตามที่กำหนด จะไม่ได้รับสิทธิในการลาตามมติคณะรัฐมนตรี

 ทั้งนี้ **โครงการบรรพชาอุปสมบทหมู่ฯ** มี**วัตถุประสงค์** เพื่อบำเพ็ญกุศลถวายเป็นพระราชกุศล

พระบาทสมเด็จพระปรมินทรมหาภูมิพลอดุลยเดช บรมนาถบพิตร ในวันถวายพระเพลิงพระบรมศพ และเพื่อส่งเสริมให้ประชาชนได้มีส่วนร่วมในกิจกรรมถวายเป็นพระราชกุศล แด่พระบาทสมเด็จพระปรมินทรมหาภูมิพลอดุลยเดช บรมนาถบพิตร โดยการศึกษาและปฏิบัติธรรมตามหลักคำสอนในพระพุทธศาสนาตามแนวทางที่ถูกต้องอย่างแพร่พลาย

 **เป้าหมาย** ประชาชนเข้าร่วมกิจกรรมอุปสมบทถวายเป็นพระราชกุศลแด่พระบาทสมเด็จ พระปรมินทรมหาภูมิพลอดุลยเดช บรมนาถบพิตร ที่ส่วนราชการและภาคส่วนต่าง ๆ ทั้งภาครัฐและภาคเอกชนร่วมกับคณะสงฆ์จัดขึ้น จังหวัดละ 89 คน รวม 6,853 คน

 **สถานที่ดำเนินการ** ณ วัดที่เป็นศูนย์กลางในการจัดกิจกรรมบำเพ็ญพระราชกุศลพระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งจังหวัด พศ.จังหวัดร่วมกับคณะสงฆ์จัดขึ้นตามมติมหาเถรสมาคม

 **ระยะเวลาดำเนินการ** ระหว่างวันที่ 16-30 ตุลาคม 2560 โดยไม่รวมวันเตรียมการ

 **แนวทางดำเนินการ** มีดังนี้ 1) ต้องมีหน่วยงานรับผิดชอบที่ชัดเจน 2) ต้องจัดทำเป็นโครงการ มีการกำหนดรายละเอียดในเรื่องต่าง ๆ ไว้อย่างชัดเจน 3) การจัดพิธีการต่าง ๆ ต้องเป็นไปอย่างสมพระเกียรติ เรียบง่าย ประหยัดตามหลักปรัชญาของเศรษฐกิจพอเพียง 4) ให้ประชาชนทุกหมู่เหล่าได้ร่วมกิจกรรมโดยทั่วกันและให้ข้าราชการเป็นต้นแบบแก่ประชาชนในการเข้าร่วมกิจกรรมโดยให้สิทธิในการลาอุปสมบทบำเพ็ญกุศลถวายเป็น พระราชกุศลได้โดยไม่ถือเป็นวันลา

 **ค่าใช้จ่ายในการดำเนินการ** งบประมาณปกติของหน่วยงานหรือส่วนราชการที่จัดโครงการ

 ทั้งนี้ การบรรพชาอุปสมบทในโอกาสดังกล่าว ผู้เข้าร่วมอุปสมบทจะได้มีโอกาสรับการศึกษา

และเรียนรู้หลักในการปฏิบัติตามหลักธรรมคำสอนทางพระพุทธศาสนา และได้ร่วมบำเพ็ญกุศลโดยการเจริญ

จิตตภาวนาถวายพระราชกุศล

**7. เรื่อง ขอทบทวนมติคณะรัฐมนตรีเมื่อวันที่ 21 มิถุนายน 2559 เพื่อขอขยายกรอบระยะเวลาการดำเนินงานของแผนปฏิบัติการโครงการตามภารกิจของสถาบันบริหารจัดการธนาคารที่ดิน (องค์การมหาชน)**

 คณะรัฐมนตรีมีมติเห็นชอบให้ทบทวนมติคณะรัฐมนตรีเมื่อวันที่ 21 มิถุนายน 2559 (เรื่อง ขอทบทวนมติคณะรัฐมนตรีเมื่อวันที่ 3 พฤษภาคม 2554 เรื่อง การแก้ไขปัญหาเกษตรกรผู้ยากจนและไม่มีที่ดินทำกินเป็นของตนเอง) ตามที่สถาบันบริหารจัดการธนาคารที่ดิน (องค์การมหาชน) เสนอ และให้สถาบันบริหารจัดการธนาคารที่ดิน (องค์การมหาชน ) รับความเห็นของหน่วยงานที่เกี่ยวข้องไปพิจารณาดำเนินการต่อไป

 ทั้งนี้ ให้กระทรวงมหาดไทย (กรมที่ดิน) และหน่วยงานที่เกี่ยวข้องสนับสนุนและเร่งรัดกระบวนการดำเนินโครงการดังกล่าวเพื่อให้สถาบันบริหารจัดการธนาคารที่ดิน (องค์การมหาชน) สามารถดำเนินการได้บรรลุตามวัตถุประสงค์อย่างมีประสิทธิภาพตามกรอบระยะเวลาที่กำหนด เช่น กระบวนการจัดทำรังวัดที่ดิน เป็นต้น

 **สาระสำคัญของเรื่อง** ตามที่คณะรัฐมนตรีได้มีมติเมื่อวันที่ 21 มิถุนายน 2559 ให้สถาบันบริหารจัดการธนาคารที่ดิน (องค์การมหาชน) นำเงินงบประมาณที่ได้รับการจัดสรรเกี่ยวกับการแก้ไขปัญหาเกษตรกร ผู้ยากจนและไม่มีที่ดินทำกินเป็นของตนเองแล้ว จำนวน 690,200,000 บาท ไปดำเนินโครงการ จำนวน 5 โครงการ โดยให้จัดทำแผนปฏิบัติการตามกรอบระยะเวลาการบริหารราชการแผ่นดินของรัฐบาลถึงเดือนกรกฎาคม 2560 แต่เนื่องจากมีข้อจำกัดในการปฏิบัติงาน เช่น มีกรอบระยะเวลาของโครงการจำกัด การดำเนินงานด้านการจัดซื้อที่ดิน การให้สินเชื่อและการกระจายสิทธิการถือครองที่ดินให้แก่เกษตรและผู้ยากจนมีกระบวนการในการดำเนินงานหลายขั้นตอนต้องใช้ระยะเวลามากจึงไม่สามารถดำเนินโครงการให้สำเร็จตามกรอบระยะเวลาที่มติคณะรัฐมนตรีกำหนดได้ สถาบันบริหารจัดการธนาคารที่ดิน (องค์การมหาชน) จึงขอทบทวนมติคณะรัฐมนตรีดังกล่าวโดยขอขยายกรอบระยะเวลาการดำเนินงาน**จากเดิม**สิ้นสุดเดือนกรกฎาคม 2560 **เป็น**ต่อเนื่องจนถึงเดือนมิถุนายน 2561 จำนวน 3 โครงการ ได้แก่ (1) โครงการต้นแบบการบริหารจัดการที่ดินแบบครบวงจร (2) โครงการแก้ไขปัญหาเกษตรกรและผู้ยากจนซึ่งมีปัญหาจะสูญเสียสิทธิในที่ดินจากปัญหาการจำนองและฝากขาย (3) โครงการนำร่องธนาคารที่ดินในพื้นที่นำร่อง 5 ชุมชน

|  |
| --- |
| **ต่างประเทศ** |

**8. เรื่อง กรอบการเจรจาของประเทศไทยและองค์ประกอบคณะผู้แทนไทยเพื่อเข้าร่วมการประชุมรัฐภาคีอนุสัญญาสหประชาชาติว่าด้วยการต่อต้านการแปรสภาพเป็นทะเลทราย สมัยที่ 13**

 คณะรัฐมนตรีมีมติเห็นชอบและรับทราบตามที่กระทรวงเกษตรและสหกรณ์ (กษ.) เสนอ ดังนี้

 1. เห็นชอบท่าทีการเจรจาของประเทศไทยสำหรับเป็นกรอบในการประชุมรัฐภาคีอนุสัญญาสหประชาชาติว่าด้วยการต่อต้านการแปรสภาพเป็นทะเลทราย สมัยที่ 13

 2. รับทราบองค์ประกอบคณะผู้แทนไทยเข้าร่วมการประชุมรัฐภาคีอนุสัญญาสหประชาชาติว่าด้วยการต่อต้านแปรสภาพเป็นทะเลทราย สมัยที่ 13

 **สาระสำคัญของเรื่อง**

 1. สำนักเลขาธิการอนุสัญญาว่าด้วยการต่อต้านแปรสภาพเป็นทะเลทราย ได้แจ้งกำหนดการประชุมรัฐภาคีอนุสัญญาสหประชาชาติว่าด้วยการต่อต้านการแปรสภาพเป็นทะเลทราย สมัยที่ 13 และการประชุมคู่ขนานขององค์กรย่อยต่าง ๆ ของอนุสัญญาฯ ใน**ระหว่างวันที่ 6-16 กันยายน 2560 ณ เมืองออร์โดส เขตปกครองตนเองอินเนอร์มองโกเลีย สาธารณรัฐประชาชนจีน**

 2. วัตถุประสงค์หลักของการประชุมรัฐภาคีอนุสัญญาฯ ครั้งนี้ คือ เพื่อพัฒนาความร่วมมือและการดำเนินการตามอนุสัญญาฯ ให้มีประสิทธิภาพและมีความก้าวหน้าเพื่อการบรรลุวัตถุประสงค์ คือ ความสำเร็จในการต่อต้านการแปรสภาพเป็นทะเลทราย ความเสื่อมโทรมของที่ดิน การบรรเทาผลกระทบจากภัยแล้ง และการแก้ไขปัญหาความยากจน

 สำหรับท่าทีการเจรจาของประเทศไทยในฐานะรัฐภาคีของอนุสัญญาฯ จะสนับสนุนการเจรจาที่กำลังดำเนินอยู่ภายใต้อนุสัญญาฯ เพื่อประโยชน์ร่วมกันของประชาคมโลก โดยจะเข้าร่วมการเจรจาพหุภาคีด้วย ความเชื่อมั่นในกระบวนการของสหประชาชาติ ยึดถือแนวทางที่จะก่อให้เกิดการหารืออย่างสมานฉันท์ โดยคำนึงถึงการอนุรักษ์ รักษาทรัพยากรที่ดินเพื่อต่อต้านการแปรสภาพเป็นทะเลทราย ความเสื่อมโทรมของที่ดิน และความยั่งยืนในการใช้ประโยชน์ที่ดินของโลก พร้อมกับประโยชน์ที่ประเทศไทยจะได้รับอย่างยั่นยืน เป็นต้น

 **องค์ประกอบคณะผู้แทนไทย**เพื่อเข้าร่วมการประชุมรัฐภาคี อนุสัญญาสหประชาชาติว่าด้วยการต่อต้านการแปรสภาพเป็นทะเลทราย สมัยที่ 13 ดังนี้ 1) รองอธิบดีกรมพัฒนาที่ดิน หัวหน้าคณะผู้แทนไทย 2) ผู้แทนกรมพัฒนาที่ดิน 2 คน 3) ผู้แทนกรมส่งเสริมการเกษตร 2 คน 4) ผู้แทนกรมฝนหลวงและการบินเกษตร 2 คน 5) ผู้แทนสำนักงานเศรษฐกิจการเกษตร 1 คน 6) ผู้แทนกรมทรัพยากรน้ำ 1 คน และ 7) ผู้แทนกรมอุทยานแห่งชาติ สัตว์ป่าและพันธุ์พืช 1 คน

**9. เรื่อง การขอความเห็นชอบต่อร่างเอกสารที่จะมีการรับรองระหว่างการประชุมรัฐมนตรีเกษตรอนุภูมิภาคลุ่มแม่น้ำโขง ครั้งที่ 2**

 คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

 1. เห็นชอบต่อร่างยุทธศาสตร์ส่งเสริมห่วงโซ่คุณค่าทางการเกษตรที่ปลอดภัยและเป็นมิตรต่อสิ่งแวดล้อมในอนุภูมิภาคลุ่มแม่น้ำโขง ปี 2561-2565 และแผนปฏิบัติการเสียมราฐ (GMS Strategy for Promoting Safe and Environment-Friendly Agro-based Value Chains 2018-2022, and Siem Reap Action Plan หรือ GMS SEAP Strategy and Action Plan) และร่างแถลงการณ์ร่วมของการประชุมรัฐมนตรีเกษตรอนุภูมิภาคลุ่มแม่น้ำโขง ครั้งที่ 2 (Joint Ministerial Statement) และหากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือขัดต่อผลประโยชน์ของประเทศไทย ให้ กษ. ดำเนินการได้โดยไม่ต้องเสนอคณะรัฐมนตรีพิจารณาอีก

 2. อนุมัติให้รัฐมนตรีว่าการกระทรวงเกษตรและสหกรณ์หรือผู้ที่ได้รับมอบหมายจากรัฐมนตรีว่าการกระทรวงเกษตรและสหกรณ์ร่วมรับรองเอกสารในข้อ 1.

 **สาระสำคัญของ**ร่างยุทธศาสตร์ส่งเสริมห่วงโซ่คุณค่าทางการเกษตรที่ปลอดภัยและเป็นมิตรต่อสิ่งแวดล้อมในอนุภูมิภาคลุ่มแม่น้ำโขง ปี 2561-2564 และแผนปฏิบัติการเสียมราฐ มีแนวทางการดำเนินการ 4 ด้าน ดังนี้ 1. **นโยบาย** นโยบายมาตรฐานและการปฏิบัติที่สอดคล้องกันเพื่อเอื้อต่อการผลิต การค้า และการลงทุนด้าน ห่วงโซ่คุณค่าของผลิตภัณฑ์ทางการเกษตรที่ปลอดภัยและเป็นมิตรต่อสิ่งแวดล้อม (SEAP) 2. **โครงสร้างพื้นฐาน**โครงสร้างพื้นฐานที่แข็งแกร่งขึ้นสำหรับห่วงโซ่คุณค่า SEAP ที่บูรณาการกันในระดับภูมิภาค 3. **ความรู้** ระบบการแบ่งปันและเผยแพร่ความรู้และนวัตกรรมเกี่ยวกับห่วงโซ่คุณค่า SEAP ที่ดีขึ้น และ 4. **การตลาด** แนวทางการตลาดที่พัฒนาขึ้นเพื่อส่งเสริมชื่อเสียง GMS ในฐานะผู้นำระดับโลกด้าน SEAP

**10. เรื่อง ร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศต่อที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 23 (ASEAN Joint Statement on Climate Change to COP 23)**

 คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. เห็นชอบในหลักการของร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศต่อที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 23 (ร่างแถลงการณ์ร่วมอาเซียนฯ) (ASEAN Joint Statement on Climate Change to COP 23)

 2. อนุมัติให้รัฐมนตรีว่าการกระทรวงทรัพยากรธรรมชาติและสิ่งแวดล้อมหรือผู้แทนที่ได้รับมอบหมายร่วมรับรองร่างแถลงการณ์ร่วมอาเซียนฯ

 3. หากมีความจำเป็นต้องปรับเปลี่ยนร่างแถลงการณ์ร่วมอาเซียนฯ ในส่วนที่ไม่ใช่สาระสำคัญและไม่ขัดต่อผลประโยชน์ของประเทศไทย ให้ ทส. พิจารณาดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 **ร่างแถลงการณ์ร่วมอาเซียนฯ** เป็นการแสดงถึงจุดยืนร่วมกันของประเทศสมาชิกอาเซียนในความร่วมมือการดำเนินงานด้านการเปลี่ยนแปลงสภาพภูมิอากาศ เพื่อให้เป็นไปตามวัตถุประสงค์ของอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (United Nations Framework Convention on Climate Change: UNFCCC) และความตกลงปารีส (Paris Agreement) โดยสรุปสาระสำคัญได้ดังนี้

 1. การสนับสนุนด้านการเงิน การเสริมสร้างศักยภาพ และการพัฒนาถ่ายทอดเทคโนโลยีที่เพียงพอ คาดการณ์ได้ โปร่งใส และเป็นไปตามความต้องการที่เป็นไปตามพันธกรณีระยะยาวของภาคีประเทศพัฒนาแล้ว ในการเพิ่มความมุ่งมั่นด้านการปรับตัวและการลดก๊าซเรือนกระจกอย่างสมดุล

 2. การเข้าถึงการสนับสนุนการเตรียมความพร้อมและการดำเนินงานจากกองทุน Green Climate Fund (GCF) ที่ควรได้รับการอำนวยความสะดวกและเข้าถึงได้จริง

 3. การจัดให้มีกลไกการดำเนินงานแก่ประเทศสมาชิกอาเซียน และภาคีประเทศกำลังพัฒนาอื่น ๆ เพื่อยกระดับการป้องกันและการจัดการอย่างยั่งยืน ตลอดจนการอนุรักษ์ความหลากหลายทางชีวภาพ ระบบนิเวศและภูมิประเทศ รวมทั้งระบบนิเวศที่เปราะบางทั้งทางบก ทางชายฝั่งและทะเล ผ่านแนวปฏิบัติเชิงภูมิทัศน์เพื่อสร้างภูมิต้านทานและความสามารถในการฟื้นตัวจากการเปลี่ยนแปลงสภาพภูมิอากาศ

 4. การตอบสนองอย่างทันท่วงทีในการปรับตัวต่อการเปลี่ยนแปลงสภาพภูมิอากาศ และ การลดความเสี่ยงจากภับพิบัติในภูมิภาคอาเซียนให้มีประสิทธิภาพและประสิทธิผลมากยิ่งขึ้นผ่านกลไกที่มีอยู่ภายใต้ความตกลงอาเซียนว่าด้วยการบริหารจัดการภัยพิบัติและการตอบสนองต่อสถานการณ์เหตุฉุกเฉิน รวมทั้งการสนับสนุนการดำเนินมาตรการปรับตัวในภาคเกษตร โดยตระหนักถึงบทบาทที่สำคัญของภาคการเกษตรต่อความมั่นคงทางอาหารและการให้ผลประโยชน์ร่วมด้านการปรับตัว

**11. เรื่อง ร่างเอกสารผลลัพธ์ของการประชุมรัฐมนตรีอาเซียนด้านสิ่งแวดล้อม ครั้งที่ 14**

 คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. เห็นชอบต่อร่างเอกสารจำนวน 3 ฉบับ ประกอบด้วย ร่างแผนยุทธศาสตร์อาเซียนด้านสิ่งแวดล้อม พ.ศ. 2559 – 2568 ร่างแผนปฏิบัติการความร่วมมือด้านสิ่งแวดล้อมอาเซียน – จีน พ.ศ. 2559 – 2563 และร่างแผนดำเนินงานอาเซียน – สหประชาชาติว่าด้วยสิ่งแวดล้อมและการเปลี่ยนแปลงสภาพภูมิอากาศ

พ.ศ. 2560 – 2563

 2. อนุมัติให้รัฐมนตรีว่าการกระทรวงทรัพยากรธรรมชาติและสิ่งแวดล้อมหรือผู้แทนที่ได้รับมอบหมายร่วมให้การรับรองเอกสารจำนวน 3 ฉบับดังกล่าว

 3. หากมีความจำเป็นต้องแก้ไขปรับปรุงถ้อยคำในร่างเอกสารจำนวน 3 ฉบับ ในส่วนที่ไม่ใช่สาระสำคัญหรือไม่ขัดต่อหรือไม่ขัดต่อผลประโยชน์ของประเทศไทย ให้ ทส. ดำเนินการได้โดยไม่ต้องเสนอคณะรัฐมนตรีเพื่อพิจารณาอีกครั้ง

  **สาระสำคัญของร่างเอกสาร 3 ฉบับ มีดังนี้**

 1. **ร่างแผนยุทธศาสตร์อาเซียนด้านสิ่งแวดล้อม พ.ศ. 2559 – 2568 (ASEAN Strategic Plan on Environment 2016 - 2025)** จัดทำขึ้นเพื่อเป็นแผนงานและกรอบดำเนินงานด้านสิ่งแวดล้อมเพื่อไปสู่เป้าหมายแผนงานประชาคมสังคมและวัฒนธรรมอาเซียน พ.ศ. 2568 (ASEAN Socio-Cultural Community Blueprint 2025 : ASCC Blueprint 2025) ที่ผู้นำประเทศสมาชิกอาเซียนให้การรับรองใน 7 สาขา ได้แก่ 1) การอนุรักษ์ธรรมชาติและความหลากหลาย 2) สิ่งแวดล้อมทางทะเลและชายฝั่ง 3) การจัดการทรัพยากรน้ำ 4) สิ่งแวดล้อมเมืองที่ยั่งยืน 5) การเปลี่ยนแปลงสภาพภูมิอากาศ 6) สารเคมีและของเสีย และ7) สิ่งแวดล้อมศึกษา [และการบริโภคและการผลิตที่ยั่งยืน]

 2. **ร่างแผนปฏิบัติการความร่วมมือด้านสิ่งแวดล้อมอาเซียน –จีน พ.ศ. 2559 -2563 (ASEAN-China Environmental Cooperation Action Plan 2016 - 2020)** จัดทำขึ้นเพื่อเป็นแนวทางดำเนินการตามยุทธศาสตร์อาเซียน – จีน ว่าด้วยความร่วมมือด้านสิ่งแวดล้อม พ.ศ. 2559 – 2563 ให้เกิดความต่อเนื่องและสนับสนุนแผนยุทธศาสตร์อาเซียนด้านสิ่งแวดล้อม โดยมีแผนการดำเนินงานในด้านต่าง ๆ ได้แก่ (1) การหารือแลกเปลี่ยนด้านนโยบาย (2) การจัดการข่าวสารและข้อมูลด้านสิ่งแวดล้อม (3) การเสริมสร้างขีดความสามารถของอาเซียนและจีนในการวิเคราะห์ผลกระทบสิ่งแวดล้อมโดยการแลกเปลี่ยนประสบการณ์และองค์ความรู้ (4) การอนุรักษ์ความหลากหลายทางชีวภาพและระบบนิเวศ และ (5) อุตสาหกรรมสิ่งแวดล้อมและเทคโนโลยีเพื่อ การพัฒนาที่เป็นมิตรต่อสิ่งแวดล้อม

 3. **ร่างแผนดำเนินงานอาเซียน-สหประชาชาติว่าด้วยสิ่งแวดล้อมและการเปลี่ยนแปลงสภาพภูมิอากาศ พ.ศ. 2560 – 2563 (ASEAN-UN Action Plan on Environment and Climate Change 2017 – 2020)** จัดทำขึ้นเพื่อแสดงความมุ่งมั่นในการร่วมมือกับสหประชาชาติต่อการดำเนินการลดการปล่อยก๊าซ เรือนกระจกของอาเซียน และ**มีสาระสำคัญ** ได้แก่ การเสริมสร้างศักยภาพพร้อมผลักดันให้ภาครัฐ ภาคเอกชน และภาคประชาสังคมลดการปล่อยก๊าซเรือนกระจกและส่งเสริมการผลิตและบริโภคอย่างยั่งยืนและเป็นมิตรต่อสิ่งแวดล้อม โดยผ่านการสนับสนุนการดำเนินงานตามยุทธศาสตร์ทั้ง 7 สาขา (ตามร่างข้อ 1) และมุ่งหวังว่าผลลัพธ์ของแผนดำเนินงานดังกล่าวจะผลักดันให้อาเซียนไปสู่การเติบโตที่เป็นมิตรกับสิ่งแวดล้อม มีผลกระทบต่อสิ่งแวดล้อมลดลง รวมถึงร่วมผลักดันการดำเนินงานไปสู่เป้าหมายของการพัฒนาที่ยั่งยืน (Sustainable Development Goals : SDGs) ร่วมกัน

**12. เรื่อง ร่างปฏิญญารัฐมนตรีว่าด้วยสิ่งแวดล้อมและการพัฒนาแห่งเอเชียและแปซิฟิก**

 คณะรัฐมนตรีมีมติรับทราบ เห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. รับทราบองค์ประกอบคณะผู้แทนไทยในการเข้าร่วมประชุม Asia-Pacific Ministerial Summit on the Environment ระหว่างวันที่ 5 – 8 กันยายน 2560 ณ กรุงเทพมหานคร

 2. เห็นชอบร่างปฏิญญารัฐมนตรีว่าด้วยสิ่งแวดล้อมและการพัฒนาแห่งเอเชียและแปซิฟิก

 3. อนุมัติให้รัฐมนตรีว่าการกระทรวงทรัพยากรธรรมชาติและสิ่งแวดล้อมหรือผู้ที่ได้รับมอบหมาย ร่วมให้การรับรองในร่างปฏิญญาฯ ดังกล่าว

 4. หากมีความจำเป็นต้องปรับปรุงแก้ไขร่างปฏิญญาฯ ที่มิใช่สาระสำคัญหรือไม่ขัดต่อผลประโยชน์ต่อประเทศไทย ให้เป็นดุลยพินิจของหัวหน้าคณะผู้แทนไทยเป็นผู้พิจารณา โดยไม่ต้องนำกลับไปเสนอคณะรัฐมนตรีพิจารณาใหม่จนสิ้นสุดการประชุมในวันที่ 8 กันยายน 2560 ณ กรุงเทพมหานคร

 **สาระสำคัญของร่างปฏิญญารัฐมนตรีว่าด้วยสิ่งแวดล้อมแลการพัฒนาแห่งเอเชียและแปซิฟิก** เป็นเอกสารที่แสดงแนวทางการจัดการสิ่งแวดล้อมและทรัพยากรธรรมชาติอย่างยั่งยืน ซึ่งเป็นส่วนสำคัญหลักของการพัฒนาที่ยั่งยืน และการยืนยันคำมั่นที่จะดำเนินการตามพันธกรณีระดับโลกที่ได้ให้ความสำคัญกับการพัฒนาที่ยั่งยืน นอกจากนี้ ยังเน้นถึงความจำเป็นเร่งด่วนในการเสริมสร้างความร่วมมือระดับภูมิภาคและอนุภูมิภาคเพื่อแก้ไขปัญหาความเสื่อมโทรมของสิ่งแวดล้อมในภูมิภาคที่เป็นประเด็นสำคัญ ได้แก่ การเปลี่ยนแปลงสภาพภูมิอากาศ การใช้ทรัพยากรอย่างมีประสิทธิภาพ การอนุรักษ์และใช้ประโยชน์จากมหาสมุทร ทะเล และทรัพยากรทางทะเลอย่างยั่งยืน เป็นต้น และยังพยายามร่วมกันในการสร้างความเข้มแข็งและประสานงานขององค์กรสหประชาชาติของภูมิภาคเอเชียและแปซิฟิก

 **องค์ประกอบคณะผู้แทนไทยที่จะเข้าร่วมการประชุม Asia-Pacific Ministerial Summit on the Environment**ประกอบด้วย (1) รัฐมนตรีว่าการกระทรวงทรัพยากรธรรมชาติและสิ่งแวดล้อมหรือผู้แทน เป็นหัวหน้าคณะผู้แทนไทย (2) ผู้แทน ทส. (3) ผู้แทนกระทรวงการต่างประเทศ (กต.) และ(4) ผู้แทนกระทรวงสาธารณสุข

**13. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับรัฐลิเบีย**

 คณะรัฐมนตรีเห็นชอบตามที่กระทรวงการต่างประเทศ (กต.) เสนอ ดังนี้

 1. เห็นชอบรับรองการดำเนินการตามข้อมติคณะมนตรี ความมั่นคงแห่งสหประชาชาติ (United Nations Security Council : UNSC) เกี่ยวกับรัฐลิเบีย จำนวน 4 ฉบับ ได้แก่ ข้อมติฯ ที่ 2278 (ค.ศ. 2016) ข้อมติฯ ที่ 2292 (ค.ศ. 2016) ข้อมติฯ ที่ 2362 (ค.ศ. 2017) และข้อมติฯ ที่ 2357 (ค.ศ. 2017)

 2. มอบหมายให้ส่วนราชการที่เกี่ยวข้องกับการดำเนินการตามข้อมติ UNSC เกี่ยวกับรัฐลิเบีย ได้แก่ กระทรวงกลาโหม (กห.) กระทรวงการคลัง (กค.) กระทรวงคมนาคม (คค.) กระทรวงพลังงาน (พน.) กระทรวงพาณิชย์ (พณ.) กระทรวงมหาดไทย (มท.) กระทรวงยุติธรรม (ยธ.) สำนักงานสภาความมั่นคงแห่งชาติ (สมช.) สำนักข่าวกรองแห่งชาติ (สขช.) สำนักงานตำรวจแห่งชาติ (ตช.) สำนักงานป้องกันและปราบปรามการฟอกเงิน (สำนักงาน ปปง.) ธนาคารแห่งประเทศไทย (ธปท.) และสำนักงานอัยการสูงสุด (อส.) ถือปฏิบัติ และแจ้งผลการดำเนินการ ในส่วนที่เกี่ยวข้องให้ กต. ทราบ เพื่อประโยชน์ในการรายงานต่อสหประชาชาติ (United Nations: UN) ทั้งนี้ หากพบข้อขัดข้องหรืออุปสรรคในการปฏิบัติตามข้อมติดังกล่าวหรือประสงค์ที่จะขอรับความกระจ่างเกี่ยวกับการปฏิบัติตามข้อมติฯ ให้แจ้ง กต. ทราบต่อไปด้วย

 **การรับรองข้อมติเพิ่มเติมรวม 4 ฉบับ มีสาระสำคัญเกี่ยวกับการดำเนินการตามมาตรการตรวจสอบเรือที่ลักลอบส่งออกทรัพยากรปิโตรเลียมจากรัฐลิเบีย และการตรวจสอบเรือตามมาตรการลงโทษทางอาวุธ** (ทั้งสองมาตรการนี้ไม่มีผลกระทบต่อไทยเนื่องจากที่ผ่านมาไม่ปรากฏข้อมูลว่ามีเรือประดับธงไทยถ่ายลำ ขนส่ง ถ่ายโอนหรือถ่ายทิ้งทรัพยากรปิโตรเลียมออกจากรัฐลิเบีย หรือมีการส่งเรือรบหรือเรือของรัฐบาลไทย หรือมีเรือประดับธงไทยขนส่งอาวุธยุทโธปกรณ์หรือวัสดุที่เกี่ยวข้องจากหรือไปยังรัฐลิเบีย) รวมทั้งการห้ามเดินทางและอายัดทรัพย์สิน

**14. เรื่อง ความตกลงระหว่างรัฐบาลแห่งราชอาณาจักรไทยและรัฐบาลแห่งราชอาณาจักรกัมพูชาเพื่อการเว้นการเก็บภาษีซ้อน และการป้องกันการเลี่ยงรัษฎากรในส่วนที่เกี่ยวกับภาษีเก็บจากเงินได้**

 คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

1. ร่างความตกลงเพื่อการเว้นการเก็บภาษีซ้อนไทย-กัมพูชา จำนวน 1 ฉบับ และหากมีการแก้ไข

โดยที่ไม่กระทบต่อสาระสำคัญของความตกลงดังกล่าว ให้ กค. สามารถทำการแก้ไขได้ทันที

1. ให้กระทรวงการต่างประเทศ (กต.) รับไปดำเนินการตามแบบพิธีทางการทูตและกฎหมาย

ภายใน เพื่อให้ความตกลงดังกล่าวมีผลใช้บังคับต่อไป

 **สาระสำคัญของการจัดทำความตกลงเพื่อการเว้นการเก็บภาษีซ้อนไทย – กัมพูชา** สรุปได้ดังนี้

1. **ขอบข่ายของร่างความตกลงฯ** ใช้กับผู้มีถิ่นที่อยู่ในประเทศไทยหรือประเทศกัมพูชา

หรือทั้งสองประเทศ และจะใช้บังคับกับภาษีเก็บจากฐานเงินได้

1. **วิธีขจัดภาษีซ้อน** ประเทศคู่สัญญาจะยอมให้ผู้มีถิ่นที่อยู่ของตนนำภาษีที่เสียไว้แล้วในอีก

ประเทศหนึ่งมาหักออกจากภาษีที่ต้องชำระในประเทศตนเท่าจำนวนภาษีที่ได้ชำระไว้จริงแต่ต้องไม่เกินกว่าจำนวนภาษีที่คำนวณได้ในประเทศตน นอกจากนี้ ในกรณีที่ได้รับยกเว้นหรือลดหย่อยภาษีตามกฎหมายส่งเสริมการลงทุนของประเทศคู่สัญญา โดยให้นำจำนวนภาษีที่ได้รับยกเว้นหรือลดหย่อยไปถือเป็นเครดิตภาษีได้ด้วย (Tax Sparing Credit) โดยให้มีผลใช้บังคับเป็นเวลา 10 ปี นับตั้งแต่ความตกลงมีผลใช้บังคับ

1. **การเก็บภาษีจากกำไรสุทธิ** ประเทศที่มีการจ่ายเงินได้จะเก็บภาษีจากวิสาหกิจที่ดำเนินธุรกิจ

ผ่านสถานประกอบการถาวรในประเทศที่มีการจ่ายเงินได้นั้น

1. **การเก็บภาษีจากการขนส่งระหว่างประเทศ** ให้ยกเว้นเฉพาะภาษีเงินได้สำหรับการขนส่งทาง

อากาศยานระหว่างประเทศ สำหรับภาษีเงินได้จากการขนส่งทางเรือและทางบก (รวมรถไฟด้วย) ให้จัดเก็บภาษีตามกฎหมายภายในของแต่ละประเทศโดยลดภาษีให้กึ่งหนึ่ง

1. **การเก็บภาษีจากทรัพย์สินประเภท** กรณีเงินปันผล ดอกเบี้ย ค่าสิทธิ และค่าธรรมเนียม

การบริการทางเทคนิค จะมีการจำกัดอัตราภาษีในประเทศผู้จ่ายเงินได้ โดยไม่ให้เก็บเกินกว่าอัตราภาษีตามที่ความ ตกลงกำหนดไว้ กรณีค่าเช่าอสังหาริมทรัพย์ และผลได้จากการจำหน่ายอสังหาริมทรัพย์สังหาริมทรัพย์ของสถานประกอบการถาวรและหุ้นที่มีทรัพย์สินส่วนใหญ่เป็นอสังหาริมทรัพย์ ให้ประเทศที่ทรัพย์สินนั้นตั้งอยู่ยังคงมีสิทธิเก็บภาษีได้

1. **การเก็บภาษีเงินได้** การเก็บภาษีจากเงินเดือน ค่าจ้าง หรือค่าตอบแทนจากการจ้างแรงงาน

การให้บริการส่วนบุคคลที่เป็นอิสระ การให้บริการส่วนบุคคลที่ไม่เป็นอิสระ นักแสดง นักเรียน และผู้ฝึกงาน หากมีการให้บริการในประเทศใดให้ประเทศนั้นมีสิทธิเก็บภาษีได้ แต่อาจได้รับยกเว้นภาษีตามเงื่อนไขที่ความตกลงกำหนดไว้

1. **การเริ่มใช้ความตกลงฯ** ความตกลงมีผลใช้บังคับเมื่อประเทศคู่สัญญาได้แจ้งโดยวิธีทางการทูต

สำหรับประเทศไทยกรณีภาษีเงินได้หัก ณ ที่จ่าย ที่ใช้บังคับกับเงินได้ที่ได้รับในหรือหลังจากวันแรกของเดือนมกราคมถัดจากปีซึ่งความตกลงมีผลใช้บังคับ ขณะที่ภาษีเงินได้อื่น ๆ จะมีผลใช้บังคับสำหรับภาษีที่เรียกเก็บในปีภาษีหรือรอบระยะเวลาบัญชีที่เริ่มต้นในหรือหลังจากวันแรกของเดือนมกราคมถัดจากปีที่ความตกลงมีผลใช้บังคับ

1. **การเลิกใช้ความตกลง** ประเทศคู่สัญญาสามารถแจ้งการเลิกใช้ด้วยวิธีทางการทูตภายหลังที่

ความตกลงนี้มีผลใช้บังคับมาแล้ว 5 ปี โดยแจ้งภายในระยะเวลาที่กำหนดไว้และจะมีผลเลิกใช้กับเงินได้ที่เกิดขึ้นในปีภาษีถัดไป

|  |
| --- |
| **แต่งตั้ง** |

**15. เรื่อง การขอความเห็นชอบต่อรายชื่อผู้ได้รับการคัดเลือกให้ดำรงตำแหน่งผู้แทนไทยในคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก ในฐานะผู้เชี่ยวชาญด้านสิทธิสตรี**

 คณะรัฐมนตรีมีมติเห็นชอบในการเสนอชื่อ**นางสาวรัชดา ไชยคุปต์** เป็นผู้ดำรงตำแหน่งผู้แทนไทยในคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก ในฐานะผู้เชี่ยวชาญด้านสิทธิสตรีคนต่อไป โดยมีวาระการดำรงตำแหน่ง 3 ปี (วันที่ 7 ตุลาคม 2560 ถึงวันที่ 7 ตุลาคม 2563) ตามที่กระทรวงการพัฒนาสังคมและความมั่นคงของมนุษย์ (พม.) เสนอ และให้ พม. ดำเนินการการแจ้งชื่อผู้แทนไทยฯ ให้แก่เลขาธิการอาเซียนเพื่อดำเนินการในส่วนที่เกี่ยวข้องต่อไป

**16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้งข้าราชการพลเรือนสามัญ สังกัดกระทรวงสาธารณสุข ให้ดำรงตำแหน่งประเภทวิชาการระดับทรงคุณวุฒิ จำนวน 3 ราย ตั้งแต่วันที่มีคุณสมบัติครบถ้วนสมบูรณ์ ดังนี้

 1. **นายทวีทรัพย์ ศิรประภาศิริ** นายแพทย์เชี่ยวชาญ (ด้านเวชกรรมป้องกัน) กลุ่มงานวิจัยทางคลินิก กลุ่มโรคติดต่อทางเพศสัมพันธ์ สำนักโรคเอดส์ วัณโรค และโรคติดต่อทางเพศสัมพันธ์ กรมควบคุมโรค ดำรงตำแหน่ง นายแพทย์ทรงคุณวุฒิ (ด้านเวชกรรมป้องกัน) กลุ่มงานวิจัยทางคลินิก กลุ่มโรคติดต่อทางเพศสัมพันธ์ สำนักโรคเอดส์ วัณโรค และโรคติดต่อทางเพศสัมพันธ์ กรมควบคุมโรค ตั้งแต่วันที่ 7 กรกฎาคม 2559

 2. **นายสมควร หาญพัฒนาชัยกูร** นายแพทย์สาธารณสุขจังหวัด (ผู้อำนวยการเฉพาะด้าน (แพทย์) ระดับสูง) สำนักงานสาธารณสุขจังหวัดชัยภูมิ สำนักงานปลัดกระทรวง ดำรงตำแหน่ง ผู้ทรงคุณวุฒิด้านควบคุมป้องกันโรค (นายแพทย์ทรงคุณวุฒิ) (ด้านเวชกรรมป้องกัน) สำนักงานปลัดกระทรวง ตั้งแต่วันที่ 28 พฤศจิกายน 2559

 3. **นางสาววรรณา หาญเชาว์วรกุล** นายแพทย์เชี่ยวชาญ (ด้านเวชกรรมป้องกัน สาขาระบาดวิทยา) สำนักระบาดวิทยา กรมควบคุมโรค ดำรงตำแหน่ง นายแพทย์ทรงคุณวุฒิ (ด้านเวชกรรมป้องกัน สาขาระบาดวิทยา) สำนักระบาดวิทยา กรมควบคุมโรค ตั้งแต่วันที่ 22 ธันวาคม 2559

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**17. เรื่อง รัฐบาลมาเลเซียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งมาเลเซียประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลมาเลเซียมีความประสงค์ขอแต่งตั้ง **นายโจจี แซมูเอล เอ็มซี แซมูเอล** (Mr. Jojie Samuel MC Samuel) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งมาเลเซียประจำประเทศไทย คนใหม่ โดยมีถิ่นพำนัก ณ กรุงเทพมหานคร สืบแทน ดาโต๊ะนาซีระห์ บินตี ฮุสซัยน์ (Dato’ Nazirah binti Hussain) ตามที่กระทรวงการต่างประเทศเสนอ

**18. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงทรัพยากรธรรมชาติและสิ่งแวดล้อม)**

 คณะรัฐมนตรีมีมติอนุมัติตามที่กระทรวงทรัพยากรธรรมชาติและสิ่งแวดล้อมเสนอแต่งตั้งข้าราชการพลเรือนสามัญ สังกัดกระทรวงทรัพยากรธรรมชาติและสิ่งแวดล้อม ให้ดำรงตำแหน่งประเภทบริหารระดับสูง จำนวน 8 ราย ดังนี้

 1. **นายสมชัย มาเสถียร** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 2. **นางสาวสุทธิลักษณ์ ระวิวรรณ** อธิบดีกรมทรัพยากรทางทะเลและชายฝั่ง ดำรงตำแหน่ง รองปลัดกระทรวง สำนักงานปลัดกระทรวง

 3. **นายสุพจน์ โตวิจักษณ์ชัยกุล** อธิบดีกรมทรัพยากรน้ำบาดาล ดำรงตำแหน่ง รองปลัดกระทรวง สำนักงานปลัดกระทรวง

 4. **นางสุณี ปิยะพันธุ์พงศ์** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมควบคุมมลพิษ

 5. **นายจตุพร บุรุษพัฒน์** อธิบดีกรมควบคุมมลพิษ ดำรงตำแหน่ง อธิบดีกรมทรัพยากรทางทะเลและชายฝั่ง

 6. **นายรัชฎา สุริยกุล ณ อยุธยา** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมส่งเสริมคุณภาพสิ่งแวดล้อม

 7. **นายสากล ฐินะกุล** อธิบดีกรมส่งเสริมคุณภาพสิ่งแวดล้อม ดำรงตำแหน่ง ผู้ตรวจราชการกระทรวง สำนักงานปลัดกระทรวง

 8. **นายเสริมยศ สมมั่น** รองปลัดกระทรวง สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อสับเปลี่ยนหมุนเวียนและทดแทนตำแหน่งที่ว่าง

**19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)**

 คณะรัฐมนตรีมีมติอนุมัติตามที่กระทรวงพลังงานเสนอแต่งตั้ง**นางสาวนันธิกา ทังสุพานิช** ผู้ตรวจราชการกระทรวง สำนักงานปลัดกระทรวง ให้ดำรงตำแหน่ง รองปลัดกระทรวง สำนักงานปลัดกระทรวง กระทรวงพลังงาน ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**20. เรื่อง แต่งตั้งกรรมการผู้ทรงคุณวุฒิในคณะกรรมการพัฒนาวิทยาศาสตร์และเทคโนโลยีแห่งชาติ**

 คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้งกรรมการผู้ทรงคุณวุฒิในคณะกรรมการพัฒนาวิทยาศาสตร์และเทคโนโลยีแห่งชาติ จำนวน 22 คน ดังนี้

 1. **ผู้ทรงคุณวุฒิจากหน่วยงานของรัฐที่เกี่ยวข้อง** 1.1 นายธีระพงษ์ วงศ์ศิวะวิลาส 1.2 นายปรเมธี วิมลศิริ 1.3 นายสมศักดิ์ โชติรัตนะศิริ 1.4 นายเข็มชัย ชุติวงศ์ 1.5 พลเอก ถเกิงกานต์ ศรีอำไพ 1.6 นายศักรินทร์ ภูมิรัตน 1.7 นายสมคิด เลิศไพฑูรย์ 1.8 นายสุทธิพันธ์ จิตพิมลมาศ 1.9 นางสาวดวงใจ อัศวจินตจิตร์ 1.10 นายพสุ โลหารชุน 1.11 นายสุปรีดา อดุลยานนท์

 2. **ผู้ทรงคุณวุฒิซึ่งมิใช่ข้าราชการ** 2.1 นายอิสระ ว่องกุศลกิจ 2.2 นายดำริ สุโขธนัง 2.3 นายเจน นำชัยศิริ 2.4 นายชาติศิริ โสภณพนิช 2.5 นายเทวินทร์ วงศ์วานิช 2.6 นายรุ่งโรจน์ รังสิโยภาส 2.7 นายวนัส แต้ไพสิฐพงษ์ 2.8 นายวีระชัย เชาว์ชาญกิจ 2.9 นายเขมทัต สุคนธสิงห์ 2.10 นายประพันธ์ เจริญประวัติ 2.11 นายเสริมสกุล คล้ายแก้ว

 ทั้งนี้ ตั้งแต่วันที่ 5 กันยายน 2560 เป็นต้นไป

**21. เรื่อง ขอรับโอนข้าราชการเพื่อแต่งตั้งให้ดำรงตำแหน่งผู้อำนวยการสำนักงานพระพุทธศาสนาแห่งชาติ**

 คณะรัฐมนตรีมีมติอนุมัติตามที่รัฐมนตรีประจำสำนักนายกรัฐมนตรี (นายออมสิน ชีวะพฤกษ์) ซึ่งได้รับมอบหมายและมอบอำนาจให้สั่งและปฏิบัติราชการแทนนายกรัฐมนตรี ในสำนักงานพระพุทธศาสนาแห่งชาติ เสนอรับโอน **นายมานัส ทารัตน์ใจ** อธิบดีกรมการศาสนา กระทรวงวัฒนธรรม และแต่งตั้งให้ดำรงตำแหน่ง ผู้อำนวยการสำนักงานพระพุทธศาสนาแห่งชาติ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนข้าราชการดังกล่าว

**…………………..**